Nog geld in W-Kaap beskikbaar om virus te beveg | Netwerk24
Nog geld in W-Kaap beskikbaar om virus te beveg
Die Wes-Kaap het Woensdag goedkeuring gegee dat bykomende geld beskikbaar gestel word om op die Covid-19-pandemie te reageer.
Alan Winde, Wes-Kaapse premier. Foto: Edrea du Toit
Die provinsiale tesourie het voorgestel dat onderbesteding op vergoeding vir werknemers van die departemente van gesondheid, maatskaplike ontwikkeling en plaaslike regering in die boekjaar 2019-'20 behou en geherprioritiseer word om vir die krisis te gebruik.
Alan Winde, premier, sê in 'n verklaring dat ander provinsiale departemente ook hul onderbesteding sal konsolideer en hertoewys waar dit benodig word.
Die voorstel maak ook voorsiening daarvoor dat geld wat opsygesit is vir onvoorsiene en onvermybare besteding in die boekjaar 2020-'21 tans vir die pandemie gebruik kan word.
Winde sê die verspreiding van die virus is 'n wekroep "vir almal om die komende staat van inperking te gehoorsaam en tuis te bly".
"Om 'n veilige afstand tussen mense te handhaaf is die beste hulpmiddel om dié virus in sy spore te stuit."
Die provinsiale regering se Covid-19-werkgroep is ook hard aan die werk om mediese voorrade aan te vul en het R45 miljoen se bestellings vir mediese toerusting en beskermende kleredrag soos maskers en handskoene geplaas.
Volgens Winde is daar al in vier van die Wes-Kaap se ses distrikte gevalle van Covid-19 bevestig. Teen Woensdag het Nios aangedui dat daar 183 gevalle in die provinsie is.